text: নোয়াগাঁওয়ে অগ্নিসংযোগ-লুটপাট, গ্রেফতার ১
  প্রকাশিত » ০২/০৬/২০২১, ৬:৫৪ অপরাহ্ন বাংলার কণ্ঠ
  নবীগঞ্জ (হবিগঞ্জ) থেকে মো. সেলিম উদ্দিন »
  হবিগঞ্জের নবীগঞ্জে নোয়াগাঁও গ্রামে অগ্নিসংযোগ ও লুটপাটের মামলায় একজনকে গ্রেফতার করেছে পুলিশ।
  বুধবার বিকেলে হবিগঞ্জ-বাহুবল সড়কের মশাজান ব্রিজ এলাকায় অভিযান চালিয়ে তাদের গ্রেফতার করা হয়।
  গ্রেফতারকৃত ইমদাদুর রহমান মুকুল (৫০) গজনাইপুর ইউনিয়নের বরখাস্তকৃত চেয়ারম্যান ও উপজেলা আ'লীগের অব্যাহতিপ্রাপ্ত সভাপতি।
  নবীগঞ্জ থানার ভারপ্রাপ্ত কর্মকর্তা (ওসি) মো. ডালিম আহমেদ ঘটনার সত্যতা স্বীকার করেছেন।
  গত ২৬ মে রাতে নোয়াগাঁও গ্রামের রোক্কা বিলে অবস্থিত উপজেলার গজনাইপুর ইউনিয়নের সাতাইহাল গ্রামের মুক্তিযোদ্ধা নুর উদ্দিনের ফিশারির পাহাড়াদার আবুল মিয়া ও তার স্ত্রী জারু বেগমকে কুপিয়ে গুরুতর জখম করে দুর্বৃত্তরা। এ ঘটনায় নোয়াগাঁও গ্রামের সাত জনকে আসামী করে নবীগঞ্জ থানায় নুর উদ্দিন বাদি হয়ে একটি মামলা দায়ের করেন।
  গত ৩০ মে (রোববার) সকালে প্রশাসনের সঙ্গে সাতাইহালের নেতৃস্থানীয়দের বৈঠক চলাকালীন সময় সাতাইহাল গ্রামের কয়েক হাজার লোকজন দেশিয় অস্ত্র নিয়ে নোয়াগাঁও গ্রামে হামলা করে লুটপাট, বাড়ি-ঘরে অগ্নিসংযোগ, ভাংচুর করে। এ ঘটনায় মঙ্গলবার নোয়াগাঁও গ্রামের মৃত আব্দুস শহীদের ছেলে জামাল হোসাইন বাদি হয়ে মামলা দায়ের করেন। মামলায় ৪৭ জনের নাম উল্লেখ করে আরও ২০০/২৫০ জনকে অজ্ঞাত আসামি করা হয়েছে।